Ramazon oyida mahsulotlar narxining oshirib yuborilishi holati tanqid qilindi

“Muslimaat.uz” muslimalar sahifasida Ramazon oyida mahsulot va xizmatlar narxining oshirib yuborilishi holati tanqid qilindi. Maqolani to‘lig‘icha keltirib o‘tamiz.

G‘arb mamlakatlarida har yili dekabr oyining oxirida Iso alayhissalom tavalludi (Rojdestvo bayrami) munosabati bilan juda katta miqdorda savdo mollarining narxini tushirish tadbiri amalga oshiriladi. Savdo do‘konlarining vitrinalari bu yerda narxlar qanchaga tushirilgani haqida xabar beruvchi reklama lavhalari bilan to‘lib, bezanib ketadi. Yirik savdo kompaniyalari mollarining narxini pasaytirishda bir-birlari bilan chinakam musobaqa boshlashadi. Mutaxassislarning aytishlaricha, AQShdagi Rojdestvo bayrami oldidan mollarining narxini tushirish tufayli savdo kompaniyalari bir-ikki hafta ichida butun yil bo‘yi qilgan daromadlaridan ko‘ra ko‘proq foyda olishar ekan.
Xuddi shu o‘rinda qiziq bir savol tug‘iladi: diniy bayram munosabati bilan mollarining bahosini o‘n foizdan to‘qson foizgacha pasaytirgan g‘arblik tojirlar qanday qilib yilni katta foyda bilan yakunlaganlari holda ularga ibrat bo‘lishi kerak bo‘lgan musulmonlar negadir Allohning barakasi haqida uncha bosh qotirmay qo‘yishdi. Bu ko‘ngilsiz holat ayniqsa musulmonlar uchun nihoyatda qadrli va sharafli bo‘lgan Ramazon oyi kirib kelishi bilan yaqqol ko‘zga tashlanib qoladi.
Ramazon oyining barakasidan manfaat olishlari kerak bo‘lgan tojirlarimiz aynan shu oyda mollarining narxini boshqa oylardagidan bir necha foizga ko‘paytirib yuborishadi. Nondan tortib shirinlikkacha, meva-chevadan tortib sabzavotgacha, go‘sht-sut mahsulotlari-yu hatto ayrim xizmatlargacha – hamma narsaning narxi birdaniga osmonga “sapchib” ketadi. Butun dunyoda, hatto Islomdan yiroq nasroniy o‘lkalarda diniy bayram va sanalar munosabati bilan hamma narsa arzonlashgani holda musulmon yurtlarda buning aksi bo‘lishi hech qanday sog‘lom aqlga to‘g‘ri kelmaydi. Buning ustiga ro‘zadorlarga qimmatroqqa pullayman, degan niyatda Ramazon oldidan oziq-ovqat mahsulotlarini shoshilinch suratda yig‘ib-g‘amlashga tushadigan savdogarlarimizning borligi ham hech kimga sir emas.
“Insof sari baraka” deydi dono xalqimiz. Baraka oyining, xayr-saxovat oyining, mehr-shafqat oyining fazlini anglamay, bu oyda kattaroq foyda olish, ro‘zadorlarning pulini ko‘proq shilish, eng achinarlisi, bu oyda ham aldov, hiyla, xiyonat kabi qusurlaridan voz kecha olmayotgan ayrim noinsof tojirlarimiz ko‘zni kattaroq ochib, g‘arbliklar tajribasi haqida biroz mulohaza qilib ko‘rishsa, yomon bo‘lmas edi.
Ahmad Muhammad